SDP järjestää toukokuussa kaksipäiväisen Tulevaisuusfoorumin. Se foorumi lupaa meille veroja, veroja ja vielä kerran veroja.

Luin SDP:n vaihtoehtobudjetin vuodelle 2018, joten voin hahmottaa demarin haluamaa tulevaisuutta jo ennen foorumia. Vaihtoehtobudjetin yleisin sana lienee ”eläkeläinen”, ja se summaakin harmaan tulevaisuuden.

”SDP:n Suomi 2030 -tulevaisuustyö on nyt käynnissä”, Antti Rinteen Puolue markkinoi eläköityville äänestäjilleen.

Demari haluaa tulevaisuudessakin kasvattaa julkisia menoja ja rahat se ravistelee nk. suurituloisten taskuista. Vaihtoehtobudjetin henki on yleinen verotuksen kiristäminen ja etuusmenojen rankka lisääminen: ansiotuloverotukseen luodaan kokonaan uusi veroluokka vähän kovatuloisemmille.

Vaihtoehtobudjetin käytetyimpiä sanoja on ”vero” erilaisine johdannaisineen. SDP:n tulevaisuus edustaa verohelvettiä, josta olemme nähneet vasta alun. Maailman korkeimpiin kuuluvat veroasteet eivät riitä mihinkään, kun demari alkuun pääsee.

Koulunsa käyneiden ja yritteliäiden ihmisten rahat halutaan demarin tulevaisuudessa ottaa viisaampien käyttöön. Työn hedelmien jakamisesta päättää tässä mallissa joku muu kuin rahan ansaitsija, koska halu jakaa jonkun muun omaa on demarin tarvehierarkian huipulla.

Koska etuusmenot kasvavat satoja ja taas satoja miljoonia euroja, pitää aktiivista kansanosaa ruoskia lisää. SDP lupaa vaihtoehtobudjetissa, että se kerää julkisten palveluiden rahoittamiseen lähes 1000 miljoonaa euroa enemmän kuin nykyhallitus.

Yrittäjävähennyksen ja metsälahjavähennyksen Puolue haluaa perua. Yrittäjät mainitaan vaihtoehtobudjetissa lähinnä laskun kuittaajina, koska pääomatuloverotusta demari haluaa ehdottomasti kiristää. Perintöverotusta SDP lupaa myös kiristää.

SDP haluaa nostaa pääomatuloverokantoja 32 ja 35 prosenttiin. Samalla se tahtoo rajata luovutustappioiden ja muiden tappioiden vähennysoikeutta. Täysin selvää on, että demari aikoo kiristää myös listaamattomien yhtiöiden verotusta.

Puolue tahtoo myös peukaloida konsernilainojen korkovähennyksiä. Koska mikään ei riitä, tämä on kuin kirsikka verokakun päällä.

Demari tahtoo panna sijoitusvakuutukset verolle ja säätääpä Puolue vielä erillisen rahoitusveron. Tämäkin on uusi satojen miljoonien eurojen ränni, jota pitkin vastikkeettomien etujen jakajat voivat lasketella.

SDP mainitsee erikseen, että rahoitusala muodostaa ”aukon” arvonlisäveron veropohjassa. Siksi se tahtoo kerätä erillisellä rahoitusverolla satoja miljoonia euroja, mutta ei tässä kaikki: voimalaitosverolla se kaapii vajaat 100 miljoonaa euroa lisää.

Demari vaatii myös uutta 100 miljoonan euron ”terveysperusteista” veroa, koska pisteveroja ei ole vieläkään tarpeeksi. Autoveron alennuksenkin SDP haluaa perua, sillä autoilija pääsee toistaiseksi aivan liian pienellä rasituksella.

Mutta toki demari lisää myös menoja. Kehitysyhteistyömäärärahoihin se haluaa 100 miljoonaa euroa lisää ja toiset 100 miljoonaa se tahtoo ”arjen kipupisteisiin”, joita Puolue ei sen kummemmin määrittele.

Minulle ja monelle muulle tällainen ”arjen kipupiste” on juuri verotus. Meillä ihminen hakataan jo nyt henkihieveriin maailman raskaimpiin kuuluvalla verovasaralla.

Mutta demari haluaa vasaroida lisää. Jos haluat vasarasta, äänestä näitä.